ΓΡΑΠΤΗ ΕΡΩΤΗΣΗ E-3676/98

υποβολή: Gerhard Hager (NI) προς την Επιτροπή

(7 Δεκεμβρίου 1998)

Θέμα: Πρόγραμμα Daphne

Η κακομεταχείριση των παιδιών καθώς και η παιδική πορνογραφία όπως επίσης και η χρήση βίας κατά των γυναικών, π.χ. μέσω της αναγκαστικής πορνείας αυξήθηκαν τα τελευταία έτη στην Ευρώπη. Με το πρόγραμμα δράσης Daphne γίνεται μια προσπάθεια να αντιμετωπισθούν σε ευρωπαϊκό επίπεδο με συντονισμένα αντίμετρα οι βίαιες επιθέσεις κατά των γυναικών και των παιδιών στην ΕΕ. Στόχος είναι η κοινή γνώμη να ευαισθητοποιηθεί όσον αφορά τη σεξουαλική εκμετάλλευση των γυναικών. Μη κρατικές οργανώσεις έχουν επιλεχθεί δε ως φορείς των προγραμμάτων διότι αυτές έχουν συχνά καλύτερη πρόσβαση στα θύματα.

Στις 10/11 Νοεμβρίου 1998 παρουσιάσθηκε στο ΕΚ ένα χρηματοδοτούμενο πρόγραμμα από τις πιστώσεις Daphne για την αντιμετώπιση της βίας κατά των νεαρών ατόμων λόγω των σεξουαλικών προτιμήσεών τους.

Στο πλαίσιο αυτό θα επιθυμούσα να θέσω τις κάτωθι ερωτήσεις στην Επιτροπή:

1. Πόσα προγράμματα που έχουν εγκριθεί στο πλαίσιο του προγράμματος Daphne ασχολούνται με την ανάγκη προστασίας λόγω της σεξουαλικής προτίμησης;

2. Πόσο υψηλή είναι η επιχορήγηση των προγραμμάτων αυτών και από ποιες ΜΚΟ έχουν υποβληθεί τα εν λόγω προγράμματα;

3. Πώς αιτιολογεί η Επιτροπή την συμπερίληψη παρόμοιων προγραμμάτων στο πρόγραμμα Daphne το οποίο κατ' αρχήν ασχολείται με την παιδική πορνογραφία, την κακομεταχείριση των παιδιών και την βία κατά των γυναικών;

Απάντηση της κας Gradin εξ ονόματος της Επιτροπής

(25 Ιανουαρίου 1999)

Η Επιτροπή συμμερίζεται την ανησυχία του αξιότιμου μέλους του Κοινοβουλίου για τα προβλήματα βίας και πορνογραφίας που αφορούν τα παιδιά στην Ευρώπη καθώς και για περιπτώσεις βίας κατά των γυναικών. Επίσης, ανησυχεί για τα προβλήματα βίας που συνδέονται με ομάδες που αποτελούν αντικείμενο διακρίσεων.

1. Τα δύο έργα που επέλεξε η Επιτροπή, ένα στο πλαίσιο του προγράμματος Daphne 1997 και ένα άλλο στο πλαίσιο του προγράμματος Daphne 1998, στοχεύουν στην καταπολέμηση της βίας που έχει ως θύματα νεαρά ομοφυλόφιλα άτομα.

2. Το επίπεδο της χρηματοδότησης ανέρχεται σε 36.192 ECU και σε 41.762 ECU, αντίστοιχα. Ο μη κυβερνητικός οργανισμός (ΜΚΟ) που ασχολείται και με τα δύο αυτά έργα είναι η Azione Gay e Lesbica (πρώην Arcigay Arcilesbica - Firenze).

3. Στόχος του προγράμματος Daphne, όπως καταρτίστηκε από το Κοινοβούλιο και εφαρμόστηκε από την Επιτροπή, είναι η καταπολέμηση κάθε μορφής βίας που ασκείται κατά παιδιών, εφήβων και γυναικών. Το 40 % των έργων που επιλέχθηκαν στο πλαίσιο του προγράμματος 1997 αφορούν μόνο τη σεξουαλική βία και το 60 % αφορούν συνολικά ή εν μέρει τη μη σεξουαλική βία.

Το πρόγραμμα Daphne δίνει ιδιαίτερη σημασία στην καταπολέμηση της βίας που ασκείται κατά των ομάδων που αποτελούν αντικείμενο διακρίσεων. Το άρθρο 13 της συνθήκης του ´Aμστερνταμ προβλέπει την "καταπολέμηση των διακρίσεων λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού". Με βάση αυτό το πνεύμα, το πρόγραμμα Daphne υποστηρίζει τα έργα που καταπολεμούν τη βία που ασκείται κατά των γυναικών, των εθνικών μειονοτήτων, των θρησκευτικών μειονοτήτων, των ανθρώπων με ειδικές ανάγκες, των ηλικιωμένων, των παιδιών και των ομοφυλοφίλων.